Nimelt olid õppusel pagulasi mängivad inimesed tumedaks võõbatud nägudega ja sõid banaane. «Oluline on just see, et selliste tegevuste mängimise puhul saaksid reageerijad õige sõnumi kätte,» ütles eile TV3 «Seitsmestele uudistele» Lääne-Eesti päästekeskuse juht Ivar Kaldasaun.

«Antud juhul oli reageerijate jaoks oluline anda sõnum, et tegemist on teisest kultuuriruumist pärit inimestega, kellel on omad tavad ja protseduurid, millega tuleb arvestada nende kohtlemisel,» lisas ta.

PPA arendusosakonna büroo juht Marti Magnus tõdes aga, et antud õppus oli ilmselgelt liiga nüansirohke.

«Tore, et meil selline suurõppus toimus. Paljud kohalikud olid selle õppusega seotud kasvõi vabatahtlike päästjatena,» ütles Postimehele Järva-Jaani vallavanem Arto Saar. Ta lisas, et kriitikanooled tulevad eelkõige neilt, kes õppusel ise ei osalenud ja kohapeal tervikpilti ei näinud.

«See on kurb, et kaheminutilisest videost tehakse suured järeldused, kuigi õppuse eesmärk oli koostöö lihvimine erinevate ametkondade vahel. See täitis eesmärgi täitsa ära.»

Saar ütles, et ta on katsunud näiteks suhtlusportaalis Facebook inimestele selgitada, kellel on jäänud vale mulje üritusest.